[pic] | KOMISIJA EVROPSKIH SKUPNOSTI |

Bruselj, 29.10.2009

COM(2009)608 konč.

Predlog

ODLOČBA SVETA

o dovoljenju Republiki Estoniji in Republiki Sloveniji, da uporabita odstopanje od člena 167 Direktive Sveta 2006/112/ES o skupnem sistemu davka na dodano vrednost

OBRAZLOŽITVENI MEMORANDUM

1. Ozadje predloga

V skladu s členom 395 Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: Direktiva o DDV) lahko Svet na predlog Komisije soglasno kateri koli državi članici dovoli uporabo posebnih ukrepov, ki odstopajo od navedene direktive, zaradi poenostavitve postopka pobiranja davka na dodano vrednost (DDV) ali zaradi preprečitve nekaterih vrst davčnih utaj ali izogibanja plačilu davkov.

Republik Estoniji (v nadaljnjem besedilu: Estonija) in Republiki Sloveniji (v nadaljnjem besedilu: Slovenija) je bilo z Odločbo Sveta 2007/133/ES z dne 30. januarja 2007 (UL L 57 z dne 24.2.2007, str. 12) dovoljeno, da uporabita posebno odstopanje od člena 167 Direktive o DDV do 31. decembra 2009.

To dovoljenje jima omogoča, da odložita nastanek pravice do odbitka DDV, dokler ta ni plačan dobavitelju blaga ali ponudniku storitev, za davčne zavezance, katerih letni promet ne presega 208 646 EUR za Slovenijo ali če so registrirani kot samostojni podjetniki za Estonijo, kar jim omogoča, da so upravičeni do izbirne ureditve (imenovane po plačani realizaciji), po kateri v skladu s členom 66(b) Direktive o DDV, obveznost obračuna DDV na njihove izstopne transakcije nastane ob prejemu plačila.

Z dvema dopisoma, ki ju je Generalni sekretariat Komisije prejel 4. septembra 2009, je Estonija zaprosila za dovoljenje, da podaljša ta ukrep in da davčni zavezanci, ki so upravičeni do te ureditve, odslej lahko dosežejo letni promet do 208 646 EUR. Z dvema dopisoma, ki ju je Generalni sekretariat Komisije prejel 23. in 31. julija 2009, je Slovenija prav tako zaprosila za dovoljenje, da podaljša ta ukrep, vendar s povišanjem zgornje meje letnega prometa ureditve na 400 000 EUR. Slovenija je navedla, da bi takšno povišanje omogočilo zmanjšati upravne obremenitve večjemu številu malih podjetij in obenem izboljšalo stanje njihovega denarnega toka. To povišanje bi omogočilo uporabo te ureditve še 8 787 davčnim zavezancem.

V skladu s členom 395(2) Direktive o DDV je Komisija z dopisom 1. oktobra 2009 o prošnji Estonije in z dopisom 25. septembra 2009 o prošnji Slovenije obvestila druge države članice o njunih prošnjah in z dopisoma obvestila 5. oktobra 2009 Estonijo in 29. septembra 2009 Slovenijo, da ima na voljo vse informacije, potrebne za oceno prošenj.

Tako imenovana ureditev po plačani realizaciji je poenostavljena izbirna davčna ureditev, namenjena malim podjetjem, ki niso upravičena do oprostitve davka. Tem davčnim zavezancem omogoča, da uporabijo enostaven predpis, po katerem na podlagi datuma plačila svojih vstopnih stroškov in izstopnih transakcij določijo trenutek, v katerem bodo ustrezno uveljavili pravico do odbitka DDV in plačali davek davčnim organom. To je torej ukrep za poenostavitev zlasti za podjetja, ki imajo v okviru normalnih predpisov težave pri določitvi datuma obveznosti obračuna svojih vstopnih in izstopnih transakcij, ter podjetja, ki ne vodijo računovodstva na podlagi nastanka poslovnih dogodkov. Poleg tega ta ureditev zagotavlja prednosti na področju denarnega toka predvsem podjetjem, katerih izkazani stroški večinoma niso zavezani k DDV, kot so plače, ali pa so ti stroški nastali kot posledica zaostanka plačil večjih zneskov njihovih strank, ki pa jih ne morejo prenesti na svoje dobavitelje.

Treba je spomniti, da je Komisija v svoj predlog direktive z dne 28. januarja 2009 o spremembi Direktive 2006/112/ES v zvezi s pravili glede izdajanja računov (COM(2009) 21 konč.) vključila določbe, ki vsem državam članicam omogočajo odložitev nastanka pravice do odbitka DDV, dokler se ta ne plača dobavitelju blaga ali ponudniku storitev, in sicer za davčne zavezance, katerih letni promet ne presega zgornje meje, ki jo države članice lahko določijo do 2 000 000 EUR (zgornja meja za mikropodjetja v skladu s priporočilom Komisije 2003/361/ES z dne 6. maja 2003, UL L 124, 20.5.2003, str. 36), in ki so tako upravičeni do izbirne ureditve, po kateri obveznost obračuna DDV na njihove izstopne transakcije nastane šele ob prejemu plačila.

Ob upoštevanju določb iz člena 395 Direktive o DDV in argumentov, ki sta jih predložili Estonija in Slovenija, Komisija ocenjuje, da zahtevano odstopanje izpolnjuje pogoje iz tega člena in zlasti v okviru izbirne ureditve po plačani realizaciji omogoča poenostavitev pobiranja davka za mikropodjetja. Ob upoštevanju drugih navedenih dejavnikov Komisija zato ne nasprotuje temu zahtevku in meni, da mora Svetu predložiti ustrezni predlog. Predvsem so zgornje meje letnega prometa ureditve po uporabi predpisov o menjalnem tečaju, če je potrebno, iz členov 399 in 400 Direktive o DDV nižje od tistih, ki jih je predlagala.

Kljub temu Komisija meni, da je treba za to odstopanje omejiti obdobje uporabe, da se na podlagi ustreznih informacij, ki jih predložita ti dve državi članici, lahko redno ocenjuje, ali pravni in dejanski razlogi za njegovo uporabo še vedno obstajajo. Hkrati pa ocenjuje, da mora to odstopanje v vsakem primeru prenehati veljati z začetkom izvajanja usklajenih predpisov, ki jih na tem področju predlaga Komisija.

2. Posvetovanje z zainteresiranimi stranmi in ocena učinka

Predlog odločbe omogoča ohranjanje izbirne ureditve, imenovane po plačani realizaciji, katere namen je poenostaviti uporabo predpisov DDV za mikropodjetja, pri tem pa izboljšati stanje njihovega denarnega toka. Torej bo imel za mikropodjetja pozitiven učinek. Zunanje izvedensko mnenje, posvetovanje z zainteresiranimi stranmi in ocena učinka tega ukrepa niso bili potrebni. Učinek bo zaradi omejenega področja in trajanja uporabe v vsakem primeru omejen.

3. Pravni elementi predloga

Namen predlagane odločbe je Estoniji in Sloveniji dovoliti, da sta še naprej upravičeni do odstopanja od člena 167 Direktive o DDV in tako odložita nastanek pravice do odbitka DDV, dokler ta ni plačan dobavitelju blaga ali ponudniku storitev, za davčne zavezance, katerih letni promet ne presega 400 000 EUR za Slovenijo in 208 646 EUR za Estonijo, in tako v okviru uporabe izbirne ureditve, imenovane po plačani realizaciji, v skladu s členom 66(b) Direktive o DDV nastane obveznost obračuna DDV na njihove izstopne transakcije šele ob prejemu plačila.

Pravna podlaga za to odločbo so določbe člena 395 Direktive o DDV, sprejete v skladu s členom 93 Pogodbe o ustanovitvi Evropske skupnosti. V skladu s temi določbami mora država članica, ki želi uvesti posebna odstopanja od navedene direktive, pridobiti dovoljenje Sveta z odločbo Sveta. Načelo subsidiarnosti se upošteva, ker gre za izvedbeni ukrep, ki se nanaša na usklajevanje zakonodaje o prometnih davkih.

Predlog je v skladu z načelom proporcionalnosti in zato ne presega tega, kar je potrebno za dosego zastavljenega cilja, ki je poenostavitev, saj vključuje le majhno število davčnih zavezancev, ki imajo poleg tega možnost, da se za to ureditev odločijo na svojo željo. Ta predlog zato odstopa od načel Direktive o DDV le v omejenem in ustreznem obsegu.

4. Proračunske posledice

Predlog ne vpliva na proračun Skupnosti.

5. Dodatne informacije

Predlog predvideva, da se obdobje uporabe odločbe konča samodejno na dan začetka veljavnosti določb, ki uvajajo usklajene predpise, po katerih imajo vse države članice možnost uporabiti zahtevano posebno odstopanje.

Predlog

ODLOČBA SVETA

o dovoljenju Republiki Estoniji in Republiki Sloveniji, da uporabita odstopanje od člena 167 Direktive Sveta 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 93 Pogodbe,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1] in zlasti člena 395(1) Direktive,

ob upoštevanju predloga Komisije[2],

ob upoštevanju naslednjega:

1. Republiki Estoniji (v nadaljnjem besedilu: Estonija) in Republiki Sloveniji (v nadaljnjem besedilu: Slovenija) je z Odločbo Sveta 2007/133/ES, z odstopanjem od člena 167 Direktive 2006/112/ES dovoljeno, da odložita nastanek pravice do odbitka davka na dodano vrednost (DDV), dokler se ta ne plača dobavitelju blaga ali ponudniku storitev, za davčne zavezance, ki uporabljajo izbirno ureditev, tako imenovano po plačani realizaciji, po kateri v skladu s členom 66(b) navedene direktive, obveznost obračuna DDV na njihove dobave blaga in opravljene storitve nastane ob prejemu plačila. Upravičenci do te ureditve v Sloveniji so tisti, katerih letni promet ne presega 208 646 EUR in v Estoniji tisti, ki so registrirani kot samostojni podjetniki.

2. Estonija in Slovenija sta za podaljšanje tega posebnega odstopanja zaprosili z dopisi, ki jih je Generalni sekretariat Komisije prejel 4. septembra 2009 za Estonijo in 23. ter 31. julija 2009 za Slovenijo. Estonija je prav tako zaprosila, da bi letni promet davčnih zavezancev, ki so upravičeni do te ureditve, odslej lahko dosegel znesek, ki ne bi presegel 208 646 EUR. Slovenija je poleg tega zaprosila, da bi lahko povišala zgornjo mejo letnega prometa ureditve na 400 000 EUR.

3. V skladu s členom 395(2) Direktive 2006/112/ES[3] je Komisija z dopisom z dne 1. oktobra 2009 o prošnji Estonije in z dopisom z dne 25. septembra 2009 o prošnji Slovenije obvestila druge države članice o njunih prošnjah in z dopisoma obvestila 5. oktobra 2009 Estonijo in 29. septembra 2009 Slovenijo, da ima na voljo vse informacije, potrebne za oceno prošenj.

4. Tako imenovana ureditev po plačani realizaciji je poenostavljena izbirna ureditev, namenjena malim podjetjem, ki niso upravičena do oprostitve davka. Tem davčnim zavezancem omogoča, da uporabijo enostaven predpis, po katerem na podlagi datuma plačila svojih vstopnih stroškov in izstopnih transakcij določijo trenutek, v katerem bodo ustrezno uveljavili pravico do odbitka DDV in plačali davek davčnim organom. Ta ureditev za te davčne zavezance pomeni ukrep poenostavitve, ki jim poleg tega lahko zagotavlja prednosti na področju denarnega toka.

5. Komisija je 28. januarja 2009 predlagala direktivo (COM(2009) 21 konč.) o spremembi Direktive 2006/112/ES v zvezi s pravili glede izdajanja računov in s tem državam članicam omogočila tudi odložitev nastanka pravice do odbitka DDV, dokler se ta ne plača dobavitelju blaga ali ponudniku storitev, in sicer za davčne zavezance, katerih letni promet ne presega zgornje meje, ki jo države članice lahko določijo do 2 000 000 EUR, in ki so zato upravičeni do izbirne ureditve, po kateri obveznost obračuna DDV na njihove transakcije nastane šele ob prejemu plačila.

6. Posebno odstopanje, za katerega sta zaprosili, ne vpliva na znesek prihodkov iz DDV, ki ga pobereta Estonija in Slovenija v fazi končne porabe, in ne vpliva na lastna sredstva Evropske skupnosti, pridobljena iz DDV –

SPREJEL NASLEDNJO ODLOČBO:

Člen 1

Z odstopanjem od člena 167 Direktive 2006/112/ES sta Estonija in Slovenija upravičeni, da odložita nastanek pravice do odbitka davka na dodano vrednost za davčne zavezance iz drugega pododstavka, dokler se ta ne plača dobavitelju blaga ali ponudniku storitev.

Zadevni davčni zavezanci se morajo odločiti za ureditev, po kateri obveznost obračuna davka na dodano vrednost na njihove dobave blaga in opravljene storitve nastane ob prejemu plačila. V skladu s to ureditvijo njihov letni promet ne sme preseči 400 000 EUR v Sloveniji in v Estoniji protivrednosti 208 646 EUR v nacionalni valuti, določeni v skladu s členoma 399 in 400 Direktive 2006/112/ES.

Člen 2

Ta odločba se uporablja od 1. januarja 2010 do začetka veljavnosti določb direktive o dovoljenju državam članicam, da odložijo nastanek pravice do odbitka davka na dodano vrednost, dokler se ta ne plača dobavitelju blaga ali ponudniku storitev, za davčne zavezance, katerih letni promet ne presega določene zgornje meje in ki so tako upravičeni do izbirne ureditve, po kateri obveznost obračuna davka na njihove dobave blaga in opravljene storitve nastane ob prejemu plačila. V vsakem primeru se ta odločba uporablja najpozneje do 31. decembra 2012.

Člen 3

Ta odločba je naslovljena na Republiko Estonijo in Republiko Slovenijo.

V Bruslju,

Za Svet

Predsednik

[1] UL L 347, 11.12.2006, str. 1.

[2] UL C , str. .

[3] UL L 57, 24.2.2007, str. 12